På fortovet foran Ark Books står bogkasser med arabiske litteraturtidsskrifter og novellesamlinger fra Østeuropa. Inden for i boghandlens halvmørke er der bløde, slidte lædersofaer og hylder spækket med udgivelser af en slags, man ikke finder mange andre steder i København. Og snart vil man her kunne føle på og kigge i en helt særlig, eksklusiv udgivelse, som der kun findes seks af i verden. Nemlig en lille, håndlavet bog med to tekster, som det ombejlede newyorker-forfatterpar Paul Auster og Siri Hustvedt har foræret til boghandlen.

»Det var jo et long shot, en skør ide«.

Det fortæller Maria Dønvang om at kontakte newyorkerparret for at bede om støtte.